
I. 
Charakteristika

1. 
Poľnohospodárske družstvá skladujú vymlátenú slamu v stohoch vo voľnej prírode a  súkromne hospodáriaci roľníci spravidla v blízkosti svojich hospodárskych objektov. Na ukladanie slamy do stohov sa používajú stohovacie mechanizmy, ktoré sa nachádzajú spravidla v ich bezprostrednej blízkosti a prípadné poruchy týchto strojov sú príčinami požiarov. 
2.   Množstvo slamy skladované v stohoch, ako aj jej hustota sú rôzne, v závislosti od toho, či je slama voľne uložená alebo lisovaná v kruhových alebo hranatých balíkoch. 
3.  
Požiare stohov sa vyznačujú rýchlym šírením plameňa po povrchu a následne po najredšej vrstve do vnútra stohu. Po príchode zboru na miesto udalosti býva spravidla celý stoh zasiahnutý plameňmi. Voda striekaná na povrch stohu steká po vrchnej vrstve a neprenikne až k jadru ohniska. V okolí horiaceho stohu vzniká veľké sálavé teplo.

II. 

Úlohy a postup činnosti

1.  Veliteľ zásahu na mieste udalosti rozhodne 

     a) o opatreniach na zabránenie šírenia požiaru na susedné stohy a objekty na základe  zhodnotenia situácie na mieste zásahu,
b) o odstránení stohovacích mechanizmov nachádzajúcich sa v blízkosti stohu,
c) o pokropení okolia stohu a o jeho oboraní,
d) o mieste rozoberania stohu a o ukladaní odobratej hmoty na bezpečné miesto,
e) o vykonaní opatrení v prípade nedostatku hasiacej látky.

2.  Činnosť zasahujúcich príslušníkov na mieste udalosti:

     a)  obsluhujú  hasičskú  techniku  a zabezpečujú  dodávku  hasiacich  látok na požiarisko; používajú zmáčadlá na zníženie povrchového napätia vody,
b) vykonávajú lokalizáciu a likvidáciu požiaru určeným spôsobom, pričom nehoriace susedné stohy a objekty chránia pokropením pred sálavým teplom a pred preletujúcimi časťami produktov horenia,
c) likvidujú plamene na povrchu, zmáčajú nehoriace časti stohu a následne likvidujú ohnisko požiaru,
d) rozoberajú stoh podľa pokynov veliteľa zásahu spravidla z náveternej strany, ukladajú odobratú hmotu  na určené miesto a na mieste uloženia dohášajú.
III. 
Očakávané zvláštnosti
1.  
Počas nepriaznivých poveternostných podmienok, napríklad počas silného vetra, môžu preletujúce pevné časti produktov horenia preniesť požiar na veľké vzdialenosti, susedné stohy alebo na nepokosené parcely obilia. 
2. 
V blízkosti stohov sa môžu nachádzať stohovacie mechanizmy a v prípade prenesenia požiaru môže dôjsť k výbuchu pohonných látok. 
3.   Pri rozoberaní ohniska hrozí preborenie zasahujúcich príslušníkov do vyhorených priestorov v stohu.

